สภาพคล่องเริ่มตึงตัวหวั่นกระทบสินเชื่อ
ศูนย์วิจัยกสิกรไทย ชี้ สภาพคล่องเม.ย.56 ตึงตัวขึ้น เนื่องจากเงินฝากที่ชะลอลงตามการใช้จ่ายวันหยุดยาว ห่วงการขยายตัวสินเชื่อเริ่มท้าทาย
24 พ.ค. 2556

ศูนย์วิจัยกสิกรไทย ชี้ สภาพคล่องเม.ย.56 ตึงตัวขึ้น เนื่องจากเงินฝากที่ชะลอลงตามการใช้จ่ายวันหยุดยาว ห่วงการขยายตัวสินเชื่อเริ่มท้าทาย
ศูนย์วิจัยกสิกรไทยได้รวบรวมข้อมูลสินเชื่อ เงินฝาก และสภาพคล่องของระบบธนาคารพาณิชย์ไทยที่ประกอบด้วยธนาคารพาณิชย์ไทย 14 แห่ง  (เบื้องต้น) ณ สิ้นเดือนเมษายน 2556 เทียบกับสิ้นเดือนมีนาคม 2556 พร้อมประเมินแนวโน้มสภาพคล่องในระยะถัดไป โดยมีรายละเอียด ดังนี้ 
สภาพคล่องเดือน เม.ย.2556 ตึงตัวขึ้น...จากการเติบโตชะลอลงของเงินฝากรวมกับตั๋วแลกเงินตามการใช้จ่ายของประชาชนในช่วงปิดวันหยุดยาว
- ยอดเงินให้สินเชื่อแก่ลูกหนี้สุทธิ ของ 14 ธนาคารพาณิชย์ไทย ณ สิ้นเดือนเมษายน 2556 มีจำนวน 8.81 ล้านล้านบาท เพิ่มขึ้น 3.59 หมื่นล้านบาท จากยอดคงค้างที่ 8.78 ล้านล้านบาท ณ สิ้นเดือนมีนาคม 2556 (นำโดยการเพิ่มขึ้นของธนาคารพาณิชย์ขนาดใหญ่เป็นหลัก) หรือเติบโตร้อยละ 12.47 เมื่อเทียบกับช่วงเดียวกันของปีก่อน ซึ่งถือเป็นอัตราการเติบโตที่ชะลอลงจากเดือนมีนาคมที่เติบโตได้ราวร้อยละ 13.02 ทั้งนี้ ยอดเงินให้สินเชื่อในเดือนเมษายนที่ผ่านมา คาดว่า ยังคงได้รับแรงหนุนจากการทยอยส่งมอบรถยนต์ตามโครงการรถยนต์คันแรก อย่างไรก็ดี จำนวนวันทำการที่มีน้อยในเดือนดังกล่าวได้ส่งผลต่อความต้องการเบิกใช้สินเชื่อของภาคธุรกิจเอกชนบางส่วน
- ด้านยอดเงินฝาก มีจำนวน 9.51 ล้านล้านบาท เพิ่มขึ้น 2.17 หมื่นล้านบาท จากยอดคงค้างที่ 9.49 ล้านล้านบาท ณ สิ้นเดือนมีนาคม 2556 ขณะที่ ตราสารหนี้ที่ออกและเงินกู้ยืม (ซึ่งมีตั๋วแลกเงินเป็นหนึ่งในองค์ประกอบ) มีจำนวน 7.80 แสนล้านบาท ลดลง 1.18 พันล้านบาทจากเดือนก่อนหน้า อันเป็นผลมาจากการครบกำหนดของตั๋วแลกเงิน ทั้งนี้ เมื่อรวมเงินฝากกับตราสารหนี้ที่ออกและเงินกู้ยืมแล้ว พบว่า มีจำนวนทั้งสิ้น 10.29 ล้านล้านบาท เพิ่มขึ้น 2.05 หมื่นล้านบาท จากระดับ 10.27 ล้านล้านบาท ในเดือนก่อนหน้าหรือเติบโตราวร้อยละ 11.69 จากช่วงเดียวกันของปีก่อน โดยการเติบโตในอัตราที่ชะลอลงของเงินฝากนั้น คาดว่าคงเป็นผลกระทบจากปัจจัยด้านฤดูกาลของเดือนเมษายนที่ประชาชนมักถอนเงินออมเพื่อนำไปจับจ่ายใช้สอยระหว่างช่วงวันหยุดยาว




- สภาพคล่องของธนาคารพาณิชย์ไทยในเดือนเม.ย.56 ตึงตัวขึ้นเมื่อเทียบกับเดือนก่อนหน้า อันเป็นผลมาจากการเพิ่มขึ้นของเงินให้สินเชื่อที่มากกว่าการเพิ่มขึ้นของยอดรวมเงินฝากกับตราสารหนี้ที่ออกและเงินกู้ยืม ดังสะท้อนให้เห็นผ่าน
1. อัตราส่วนสินเชื่อรวมต่อเงินฝากรวมกับตราสารหนี้ที่ออกและเงินกู้ยืม (Gross Loans to Deposits and Borrowings) ที่ปรับเพิ่มขึ้นมาที่ระดับร้อยละ 88.87 เมื่อเทียบกับ ณ สิ้นเดือนมีนาคม 2556 ซึ่งอยู่ที่ร้อยละ 88.69
2. อย่างไรก็ดี สินทรัพย์สภาพคล่องในงบดุลของธนาคารพาณิชย์ไทยตามความหมายกว้าง  ปรับเพิ่มขึ้นจากเดือนก่อนหน้า (ซึ่งส่วนหนึ่งอาจเป็นผลจากการเพิ่มขึ้นของส่วนของทุนในบางธนาคารพาณิชย์) โดย ณ สิ้นเดือนเมษายน 2556 สภาพคล่องดังกล่าวมีจำนวน 2.73 ล้านล้านบาท เพิ่มขึ้น 3.71 หมื่นล้านบาท จาก ณ สิ้นเดือนมีนาคม 2556 โดยเป็นผลจากการเพิ่มขึ้นขององค์ประกอบสภาพคล่องด้านเงินลงทุนสุทธิในหลักทรัพย์ (รวมเงินลงทุนในบริษัทย่อยและบริษัทร่วมสุทธิ) และเงินสด ขณะที่ เงินลงทุนสุทธิในตลาดเงินระยะสั้นปรับลดลง และหากไม่รวมเงินลงทุนในบริษัทย่อยและบริษัทร่วมสุทธิแล้ว สภาพคล่องของธนาคารพาณิชย์จะอยู่ที่ระดับ 2.58 ล้านล้านบาท ณ สิ้นเดือนเมษายน 2556 เพิ่มขึ้นเช่นกันจาก 2.54ล้านล้านบาท ณ สิ้นเดือนมีนาคม 2556 




แนวโน้มสินเชื่อ เงินฝากและสภาพคล่องของธนาคารพาณิชย์ในระยะถัดไป
ศูนย์วิจัยกสิกรไทย ประเมินว่า การเติบโตของสินเชื่อธนาคารพาณิชย์ไทยในระยะถัดไปอาจเผชิญกับความท้าทายมากขึ้น เมื่อหนึ่งในแรงขับเคลื่อนสินเชื่อสำคัญอย่างสินเชื่อเช่าซื้อรถยนต์มีแนวโน้มที่จะชะลอตัวลงตามการส่งมอบรถยนต์ของโครงการรถยนต์คันแรกที่คงจะเสร็จสิ้นภายในช่วงครึ่งแรกของปี 2556 ผนวกกับอาจมีความเป็นไปได้ที่ทางการจะพิจารณานำมาตรการรักษาเสถียรภาพทางเศรษฐกิจมหภาค (Macroprudential) มาใช้ อย่างไรก็ดี ด้วยบรรยากาศการใช้จ่ายภายในประเทศที่น่าจะรักษาโมเมนตัมการเติบโตไว้ได้ สอดคล้องไปกับระดับค่าครองชีพที่ยังไม่เร่งตัวขึ้นมากนัก ผนวกกับการดำเนินนโยบายการเงินของธนาคารแห่งประเทศไทยในปัจจุบันที่ค่อนข้างผ่อนคลาย ภายใต้ความเสี่ยงจากทั้งภายในและภายนอกประเทศที่น่าจะบริหารจัดการได้ ก็คงมีส่วนช่วยสนับสนุนให้สินเชื่อของธนาคารพาณิชย์ไทยยังสามารถเติบโตได้ตามกรอบประมาณการทั้งปีที่ 10 - 13% (ค่ากลางที่ 11.5%)
ส่วนด้านเงินฝาก มองว่า ธนาคารพาณิชย์ยังมีความต้องการระดมเงินฝากอย่างต่อเนื่อง ซึ่งนอกจากจะเพื่อชดเชยการครบกำหนดของตั๋วแลกเงินและรักษาสภาพคล่องแล้ว ส่วนหนึ่งคงเพื่อรักษาส่วนแบ่งตลาดและสร้างฐานลูกค้าเงินฝากไว้กับธนาคาร เนื่องจากเป็นผลิตภัณฑ์เริ่มต้นที่สามารถต่อยอดไปสู่การใช้ผลิตภัณฑ์การเงินอื่นๆ เพื่อเพิ่มรายได้ค่าธรรมเนียมของธนาคาร ซึ่งในที่สุดแล้วคงมีผลช่วยหนุนสภาพคล่องของธนาคารพาณิชย์ในระยะสั้นให้ผ่อนคลายขึ้นได้เมื่อเทียบกับเดือนเมษายนที่ผ่านมา
ส่วนประเด็นสำคัญที่ต้องติดตาม ได้แก่ ความคืบหน้าในการเบิกจ่ายของภาครัฐทั้งภายใต้งบประมาณประจำปี 2556 และการดำเนินงานตามโครงการพิเศษทั้งโครงการบริหารจัดการน้ำและโครงการพัฒนาโครงสร้างพื้นฐาน ซึ่งคงมีผลต่อการดึงสภาพคล่องออกจากระบบการเงิน นอกจากนั้น ยังต้องติดตามกระแสเงินทุนเคลื่อนย้ายระหว่างประเทศซึ่งเชื่อมโยงกับความต่อเนื่องของมาตรการผ่อนคลายเชิงปริมาณ (QE) ของประเทศแกนหลัก โดยเฉพาะสหรัฐฯ ตลอดจนแนวทางของทางการในการดูแลเสถียรภาพทางเศษฐกิจด้านต่างๆ เพราะอาจมีผลต่อทางอ้อมต่อภาพรวมสภาพคล่องของระบบการเงินไทยในระยะถัดไปได้